乘舟阻風
作者：張嵲
朝代：宋

paragraphs: 澤國天低星斗濕，疾風吹波作山立。
岸頭草木皆震動，雞犬鳴吠紛相及。
通宵萬竅無停聲，平明更作春濤驚。
青天東下日杲杲，風伯盛怒何當平。
人言航河只一葦，咫尺猶須論萬里。
乃知世事不可期，指點舟人轉船尾。
常悲無梁越長川，我今操舟翻百難。
平生所遇半如許，豈獨此事堪長歎。
吁嗟屏翳真可鄙，歲歲祠官費秩禮。
我聞敵騎南渡年，萬里長江波不起。